Document ID: 32000R2032

Komisijas Regula (EK) Nr. 2032/2000
(2000. gada 27. septembris)
par valstu un teritoriju nomenklatūru Kopienas ārējās tirdzniecības statistikai un statistikai par tirdzniecību starp dalībvalstīm
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 22. maija Regulu (EK) Nr. 1172/95 par statistiku, kas attiecas uz Kopienas un tās dalībvalstu preču tirdzniecību ar trešām valstīm [1], kurā jaunākie grozījumi izdarīti ar Regulu (EK) Nr. 374/95 [2],
tā kā:
(1) Saskaņā ar minētās regulas 9. pantu par valstu un teritoriju nomenklatūras ieviešanu atbild Komisija.
(2) Tās versija, kas ir spēkā 2000. gada 1. janvārī, ir izklāstīta Komisijas Regulas (EK) Nr. 2543/1999 pielikumā [3].
(3) Valstu un teritoriju alfabētiskās kodēšanas pamatā ir spēkā esošais ISO divburtu standarts, ciktāl tas ir saderīgs ar Kopienas tiesību aktu prasībām. Turklāt ir vēlams pārejas periods, lai dalībvalstis varētu pieskaņoties izdarītajiem grozījumiem. Vienkāršošanas dēļ ir nozīmīgi, lai šis pārejas periods beigtos, kad spēkā stājas noteikumi, kas pārskata vienotā administratīvā dokumenta noteikumus.
(4) Šajā regulā paredzētie pasākumi ir saskaņā ar Statistikas komitejas atzinumu attiecībā uz preču tirdzniecību ar trešām valstīm,
IR PIEŅĒMUSI ŠO REGULU:
1. pants
Valstu un teritoriju nomenklatūras redakcija Kopienas ārējās tirdzniecības statistikai un statistikai par tirdzniecību starp dalībvalstīm, kas ir spēkā no 2001. gada 1. janvāra, ir izklāstīta šīs regulas pielikumā.
2. pants
Šī regula stājas spēkā 2001. gada 1. janvārī.
Tomēr dalībvalstis var izmantot trīsciparu kodus, kas arī ir parādīti šīs regulas pielikumā, līdz stājas spēkā noteikumi, kuri pārskata Komisijas Regulas (EEK) Nr. 2454/93 [4] 37. un 38. pielikumu.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 27. septembrī

Labels: 3
18
19
5